Nemendur Grunnskóla Fjallabyggðar kepptu í dag fyrir Íslands hönd í Evrópukeppni í fjármálalæsi. Skólinn vann sér inn þátttökurétt á mótinu með því að vinna Fjármálaleikana fyrr á árinu. Stærðfræðikennari krakkanna er gríðarlega stolt af sínu fólki.
Fyrr á þessu ári komu nemendur í 10. bekk Grunnskóla Fjallabyggðar, sáu og sigruðu Fjármálaleikana. Leikarnir, sem eru spurningakeppni milli grunnskóla í fjármálalæsi, eru haldnir ár hvert meðal unglinga. Auk þess að vinna 150 þúsund krónur tryggði sigurinn skólanum þátttökurétt í Evrópukeppni Fjármálaleikanna. Keppnin fór fram í gegnum netið og tóku tveir fulltrúar úr bekknum þátt í leikunum nú í morgun. Stærðfræðikennari unglingadeildar, Sigurlaug Ragna Guðnadóttir, kennir krökkunum fjármálalæsi.
Okkur gekk rosalega vel, þau voru með 19 rétt svör af 21. Lentu reyndar ekki í neinu verðlaunasæti en þau stóðu sig hrikalega vel. -Og þú væntanlega að springa úr stolti?- Algjörlega.
-Hvað er það við krakkana í Fjallabyggð sem gerir það að verkum að þau eru svona seig í lánum og vöxtum?-
Þau standa vel saman og þau hjálpast að. Keppnin snýst mikið um að vinna vel saman og afla sér upplýsinga og þau gerðu það svo sannarlega.
-Þannig að þau ættu að vera tilbúin að fara út í lífið og taka verðtryggð eða óverðtryggð húnsæðislán svona á næstunni?-